A BIZOTTSÁG HATÁROZATA
(2005. december 16.)
a Cseh Köztársaság, Észtország, Ciprus és Litvánia számára a 2003. január 1-je és 2004. május 1-je között felhalmozódott készletek tekintetében az erdészeti szaporítóanyagok forgalmazásáról szóló 1999/105/EK tanácsi irányelvtől való eltérés engedélyezéséről
(az értesítés a C(2005) 5160. számú dokumentummal történt)
(2005/915/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a Cseh Köztársaság, az Észt Köztársaság, a Ciprusi Köztársaság, a Lett Köztársaság, a Litván Köztársaság, a Magyar Köztársaság, a Máltai Köztársaság, a Lengyel Köztársaság, a Szlovén Köztársaság és a Szlovák Köztársaság csatlakozási okmányára és különösen annak 42. cikkére,
mivel:
(1)
A csatlakozási okmány 42. cikkének megfelelően a Bizottság átmeneti intézkedéseket fogadhat el, amennyiben ezen átmeneti intézkedések megkönnyítik az új tagállamokban a meglévő rendszerekről a közösségi állat-egészségügyi és növény-egészségügyi szabályok alkalmazásából származó rendszerre történő átmenetet. Ezek a szabályok magukban foglalják az erdészeti szaporítóanyagok forgalmazására vonatkozó szabályokat.
(2)
Az erdészeti szaporítóanyagok forgalmazásáról szóló, 1999. december 22-i 1999/105/EK tanácsi irányelv (1) előírja, hogy erdészeti szaporítóanyagot csak akkor lehet forgalomba hozni, ha a 6. cikk (1) és (3) bekezdésének követelményei teljesülnek.
(3)
Az 1999/105/EK irányelv rendelkezik a 2003. január 1-je előtt felhalmozódott erdészeti szaporítóanyag-készletek azok kimerüléséig történő forgalmazásról.
(4)
A Cseh Köztársaság, Észtország, Ciprus és Litvánia tájékoztatták a Bizottságot és a többi tagállamot a területükön 2003. január 1-je és 2004. május 1-je között előállított erdészeti szaporítóanyag-készletek felhalmozódásáról. Az ilyen szaporítóanyag forgalmazását nem lehetne engedélyezni, kivéve ha megadják a fenti irányelvtől való eltérést.
(5)
Annak érdekében, hogy lehetővé tegyék ezen országoknak a 2003. január 1-je és 2004. május 1-je között előállított szaporítóanyag-készletek forgalmazását, engedélyezni kell számukra az olyan szaporítóanyagok 2007. április 30-ig területükön történő forgalmazását, melyeket a fent említett időszakban a fent említett irányelvben meghatározottakon kívüli egyéb rendelkezésekkel összhangban állítottak elő.
(6)
Az e határozatban előírt intézkedések összhangban vannak a Mezőgazdasági, Kertészeti és Erdészeti Vetőmagok és Szaporítóanyagok Állandó Bizottsága véleményével,
ELFOGADTA EZT A HATÁROZATOT:
1. cikk
Az 1999/105/EK irányelv 6. cikkének (1) és (3) bekezdésétől eltérve engedélyezett a Cseh Köztársaság, Észtország, Ciprus és Litvánia számára, hogy területén 2007. április 30-ig forgalmazza a 2003. január 1-je és a csatlakozás napja között előállított szaporítóanyagot, amelyet nem az adott irányelv rendelkezéseivel összhangban hivatalosan termeltek.
Ezen időszak alatt az ilyen szaporítóanyagot csak az egyes érintett tagállamok területein lehet forgalmazni. Bármely hatósági vagy egyéb címkén vagy dokumentumon, amelyet ezen irányelv rendelkezéseinek hatálya alatt a szaporítóanyaghoz rögzítettek, vagy azt kíséri, egyértelműen fel kell tüntetni, hogy a szaporítóanyagot kizárólag az érintett ország területén történő forgalmazásra szánják.
2. cikk
E határozatnak a tagállamok a címzettjei.
Kelt Brüsszelben, 2005. december 16-án.